ฆ่าลูกจ้างเก่า ฉุนทวงค่าแรง
อดีตนายจ้างรับติดตั้งแอร์บุกยิงถึงห้อง,หนุ่มผู้รับเหมาติดตั้งแอร์ย่านสำโรงเหนือ ฉุนถูกอดีตลูกจ้างชาวลาวทวงถามค่าแรงที่ยังติดค้างอยู่หลายครั้งหลายหน สุดท้ายยอมจ่ายให้แค่ครึ่งเดียว ทำให้อีกฝ่ายไม่พอใจเปิดฉากโต้เถียงกันจนหวิดวางมวย ก่อนที่อดีตลูกจ้างจะเดินกลับเข้าห้องพัก แต่หนุ่มช่างแอร์ยังแค้นไม่เลิกพกปืนตามไปเคาะประตูเรียก พอเหยื่อโผล่มาดูเจอกระหน่ำยิงใบหน้าทะลุสิ้นใจตายสยอง,หนุ่มลาวถูกอดีตนายจ้างบุกยิงตายคาห้องพักรายนี้ เปิดเผยเมื่อเวลา 22.30 น. วันที่ 22 พ.ย. พ.ต.ท.ชยุต ไหมหรือ พนักงานสอบสวน สภ.สำโรงเหนือ จ.สมุทรปราการ รับแจ้งเหตุยิงกันตายที่อพาร์ตเมนต์ไม่มีชื่อ เลขที่ 1449 หมู่ 4 ซอยด่านสำโรง22 ต.สำโรงเหนือ อ.เมืองสมุทรปราการ จึงพร้อมด้วย พ.ต.อ.ภูมินทร์ สิงหสุต ผกก.สภ.สำโรงเหนือ พ.ต.ท.รักศักดิ์ เมฆจินดา สว.สส. เจ้าหน้าที่กองพิสูจน์หลักฐาน แพทย์เวร รพ.สมุทรปราการ และมูลนิธิร่วมกตัญญู เดินทางไปตรวจสอบ ที่เกิดเหตุเป็นอพาร์ตเมนต์สูง 4 ชั้น ภายในห้องเลขที่ 26 พบศพนายสมพร ไม่ทราบนามสกุล ชาวลาว อายุประมาณ 25 ปี นอนจมเลือดอยู่หน้าห้องน้ำ ถูกยิงด้วยปืนไม่ทราบขนาดเข้าใต้ตาขวา 1 นัด กระสุนฝังใน และลำคอ 1 นัด กระสุนทะลุท้ายทอย ในที่เกิดเหตุพบหัวกระสุน .38 ตกอยู่บนพื้น 1 หัว พร้อมกับโทรศัพท์มือถือ 1 เครื่องจึงเก็บไว้เป็นหลักฐาน,พ.ต.ท.รักศักดิ์ เมฆจินดา สว.สส. สภ.สำโรงเหนือ กล่าวว่า จากการสอบถามพยานแวดล้อมทราบว่า ผู้ตายเคยเป็นลูกน้องเก่าของคนร้าย ทราบชื่อ นายพิทักษ์ชัย สุดตา อายุ 38 ปี เจ้าของกิจการรับเหมาติดตั้งเครื่องปรับอากาศ อยู่ภายในซอยดังกล่าว ห่างจากที่เกิดเหตุประมาณ 50 เมตร ต่อมาผู้ตายขอลาออกไปเป็นลูกจ้างร้านขายก๋วยเตี๋ยวอยู่ย่านถนนเทพารักษ์ เนื่องจากนายพิทักษ์ชัยได้ติดค้างค่าแรงผู้ตายมานานกว่า 2 เดือนแล้ว ก่อนหน้านี้ผู้ตายพยายามทวงถามมาหลายครั้ง แต่ถูกอดีตนายจ้างปฏิเสธที่จะจ่ายเงินค่าแรงที่คงค้างอยู่ให้,พ.ต.ท.รักศักดิ์กล่าวว่า ก่อนเกิดเหตุผู้ตายได้ไปทวงค่าแรงอีกครั้ง คราวนี้นายพิทักษ์ชัยยอมจ่ายมาให้แค่เพียงครึ่งเดียว ทำให้ผู้ตายไม่พอใจจนทั้งสองฝ่ายเกิดการโต้เถียงกันไปมาจนหวิดวางมวย แต่ไม่มีอะไรรุนแรงถึงขั้นลงไม้ลงมือ เบื้องต้นตำรวจสันนิษฐานว่า หลังเหตุการณ์สงบ ผู้ตายเดินกลับเข้าห้องพัก ต่อมานายพิทักษ์ชัยได้เดินตามขึ้นไปเคาะประตูเรียก เมื่อผู้ตายเปิดออกมาดู นายพิทักษ์ชัยจึงชักปืนออกมาจ่อยิงนายสมพร ที่พยายามวิ่งหนีเข้าห้องน้ำเพื่อจะปิดล็อกประตูหลบให้พ้นคมกระสุน แต่หนีไม่ทันถูกตามไล่ยิงจนถึงแก่ชีวิต ก่อนที่มือปืนจะวิ่งออกมาจากที่เกิดเหตุหลบหนีไปอย่างรวดเร็ว ภายหลังเกิดเหตุ พ.ต.อ.ภูมินทร์ สิงหสุต ผกก.สภ.สำโรงเหนือ ได้สั่งการให้ชุดสืบสวนออกติดตามตัวผู้ก่อเหตุมาดำเนินคดีแล้ว เพราะเชื่อว่ายังคงหลบหนีไปไหนไม่ไกล
หนุ่มผู้รับเหมาติดตั้งแอร์ย่านสำโรงเหนือ ฉุนถูกอดีตลูกจ้างชาวลาวทวงถามค่าแรงที่ยังติดค้างอยู่หลายครั้งหลายหน สุดท้ายยอมจ่ายให้แค่ครึ่งเดียว
ข่าวหน้า1,ลูกจ้างฆ่านายจ้าง,ค้างค่าแรง,ยิง,สมุทรปราการ,ผู้รับเหมา,ติดตั้งแอร์